תנאים

התַּנָּאִים (ביחיד תַּנָּא, מלשון שינון בארמית) הם חכמי ישראל שקיבלו והורו תורה בארץ ישראל משלהי תקופת בית המקדש השני ועד לחתימת המשנה. התנאים היו תלמידיהם של הזוגות ורבותיהם של האמוראים. תורתם של התנאים כלולה במשנה, ודבריהם השתמרו גם בברייתות, במדרשים ובתלמודים. 

 ימי התנאים 
יש שתי דעות על תקופת התנאים. לפי אגרת רב שרירא גאון, יש לכנות בשם "תנא" את החכמים החל בשמעון הצדיק ועד לרבי יהודה הנשיא  (אף שבתוספתא מוזכרים בניו ותלמידיו). לפי מסורת זו, התנאים הם תלמידיהם של הסופרים – חכמי התורה מימי עזרא הסופר ועד לשמעון הצדיק. אולם בדרך-כלל מחשיבים, הן בספרות הרבנית והן בספרות המחקר, את "בית שמאי" ו"בית הלל", תלמידי הִלֵּל (הנשיא) ושמאי הזקן, כראשוני התנאים. לפיכך, התנאים הם תלמידיהם של הזוגות.

עיקר פעילות התנאים המתועדת היא מאז חורבן בית המקדש השני בשנת 70 לספירה (ג'תת"ל). אחרוני התנאים חיו בתקופת חתימת המשנה, או מיד לאחריה. היו חכמים בדור המעבר בין התנאים לאמוראים, כגון האמורא רב, שנחשבים גם לתנאים (תנא ופליג). לרוב התנאים המוזכרים במשנה הם תלמידי רבן יוחנן בן זכאי ותלמידי תלמידיהם.

תורת התנאים כלולה במשנה, וכוללת גם הלכות של תנאים שהלכה לא נקבעה כמותם ("תרבות המחלוקת"). במסורת הפסיקה התלמודית, בעיקר הבבלית, רק תנא היה רשאי להביע את דעתו נגד דעות של תנאים אחרים, ולדורות הבאים אין אפשרות לערער על קביעות התנאים כפי שהם מתועדים במשנה, אלא אם נמצאת סתירה, מוכחים שיבושי מסירה, או אפשר להעמיד את המקרה כיוצא מן הכלל שאין דברי התנאים מתייחסים אליו.  האמוראים החלו דור לאחר אחרוני התנאים, ולמדו מהם; וביניהם ממנהיגי יהדות בבל: רב ושמואל, ובארץ ישראל רבי יוחנן, רבי שמעון בן לקיש (ריש לקיש) ועוד. עיקר פעולתם של האמוראים (אמורא מלשון אומר מה ששמע) בשני התלמודים, היה לפרש ולהסביר את המשנה, לתקן שיבושים שחלו במסירה ולדייק אותה, להבין דבר מתוך דבר, ולהורות הלכה.

רקע
 פירוש השם תנא 
השם תנא פירושו שונה (את המשנה), מלשון שינון, כלומר חוזר ומשנן את הדברים שנמסרו במסורת בעל פה. המילה היא בארמית ולכן מסתיימת באות א האופיינית לשפה זו במקום האות ה בעברית, ויש בה חילוף ת' הנהגית כמו th באנגלית, במקום העיצור ש. 

לדעת רבי נתן מרומי, המשנה נקראת כך כי היא משנֶה תּוֹרָה (לפי ספר דברים: וְכָ֨תַב ל֜וֹ אֶת־מִשְׁנֵ֨ה הַתּוֹרָ֤ה הַזֹּאת֙ עַל־סֵ֔פֶר), היא "התורה השנייה" לעומת התורה שבכתב, כלומר התורה שבעל פה. לפיכך, פירוש השם תנא - לומד ומלמד תורה שבעל-פה. 

שני הפירושים משלימים זה את זה, כי בימי קדם המילים לשנות, לשנן, משמעותן הייתה גם ללמוד; ונאמר בתורה: וְשִׁנַּנְתָּ֣ם לְבָנֶ֔יךָ (דברים ו, ז). פירש גור אריה: שיהא מחודדין בפיך שאם ישאלך אדם בהם אל תגמגם בהם; והטעם, כי צריך שתהיה נקרא "תורתו", דכתיב (תהלים א', ב') "ובתורתו יהגה יומם ולילה" (רש"י: בתחילה היא נקראת תורת ה' ומשעמל בה היא נקראת תורתו).

 מסורות של חכמים ובתי מדרש 
המשנה עצמה מביאה דורות קודמים של חכמים, וביניהם גם מסורות של בתי מדרש מסוימים, כמו "משנת רבי אליעזר", ו"משנת רבי עקיבא":

דוגמאות:
 כך היה רבי יהושע שונה, קרבן מוסף אין בו במנחה, קרבן עצים אין בו בנעילה (תענית פרק ד, משנה ד)
 יהודה בנו של ר' אלעאי ואלעאי תלמידו של רבי אליעזר לפיכך הוא שונה משנת ר' אליעזר (תוספתא זבחים סוף פרק ב)
 ואלו הן הקרובים וכו'... אמר רבי יוסי, זו משנת רבי עקיבא, אבל משנה ראשונה דודו ובן דודו (סנהדרין פרק ג, משנה ד)
 אמר רבי עקיבא לא נחלקו בית שמאי ובית הלל על הרואה שתים, או אחת מרובה כשתים, ובשני הפסיק, ובשלישי ראה אחת, וכו'... כשהיה ר"ע מסדר הלכות לתלמידים אמר: כל מי ששמע טעם על חבירו יבא ויאמר. אמר לפניו רבי שמעון משום רבי אלעזר בר יהודה איש ברתותא: לא נחלקו ב"ש וב"ה (בית שמאי ובית הלל) על שראה אחת בראשון, ובשני הפסיק, ובשלישי ראה שתים וכו'... אמר: לא כל הקופץ משתבח אלא הנותן את הטעם. אמר לפניו ר"ש: כך אמרו ב"ה לב"ש וכו'... חזר רבי עקיבא להיות שונה כדברי רבי שמעון. (תוספתא זבים פרק א)
 משנת רבי אליעזר בן יעקב קב ונקי (יבמות דף מ"ט עמוד ב)

 תולדות התנאים 
התנאים חיו ופעלו בארץ ישראל במרכזים שונים. יש המשערים שהיו אלפי תנאים, ולפי המסורת אף רבבות תנאים, אשר רק מעט משמותיהם הוזכרו בספרות חז"ל.

חלק מהתנאים היו כהנים, לדוגמה שמעון הצדיק, רבי חנינא סגן הכהנים, רבי צדוק, ורבי אלעזר בן שמוע, ורבי ישמעאל כהן גדול. חלקם היו לויים, לדוגמה רבי יהושע בן חנניה, רבי יוחנן בן גודגדא, ולוי הסדר. חלקם היו מקהל גרים, כגון שמעיה ואבטליון. היו שנקראו על שם מקום מגוריהם, כגון רבי יוסי הגלילי, רבי אלעזר המודעי, אבא יוסי חלי קופרי איש טבעון, או רבי רבי אלעזר בן יהודה איש ברתותא.

חלקם עלו לא"י מחו"ל, למשל הלל מבבל, ורבי יוחנן הסנדלר מאלכסנדריה. חלקם היו עשירים מופלגים, כמו רבי יהודה הנשיא, רבי אלעזר בן חרסום ורבי אלעזר בן עזריה וחלקם עניים מרודים כרבי חנינא בן דוסא, רבי יוחנן בן נורי ורבי יהודה. על חלק מהם מסופרים מעשי ניסים ונפלאות, למשל חוני המעגל, רבי פנחס בן יאיר, בבא בן בוטא, ורבי חנינא בן דוסא.

 אגדות על תלמוד תורה ומסירות-נפש עליה 
בספרות התנאים מסופר על מסירותם לתלמוד התורה, אף תוך סיכון חייהם. כך מסופר על חנינא בן תרדיון אשר למד תורה בגלוי בתקופת גזירות אדריאנוס, ורבי יהודה בן בבא אשר דאג לסמוך חכמים, כלומר למנות באופן טקסי ולהסמיך את הרבנים להיות שופטים בבית הדין הגדול ובכך שמר על שרשרת ההסמכה. שניהם, לפי האגדה, נהרגו על קידוש השם, בידי הרומאיםכפי שמופיע בשיר על עשרת הרוגי מלכות..

מסופר על הלל, בטרם היה לנשיא, שכמעט קפא בשלג על גג בית המדרש בהציצו פנימה מחרך כלשהו על מנת לשמוע דברי תורה, כי לא היה לו כסף לשלם דמי כניסה. (יומא לה:). על רבן יוחנן בן זכאי שמימיו לא שח שיחת חולין, ולא קדמו אדם בבית המדרש, ולא ישן (כלומר לא נרדם תוך לימוד) בבית המדרש, ולא הניח אדם בבית המדרש ויצא (סוכה כח.). וכך גם תלמידו רבי אליעזר בן הורקנוס. על רבי עקיבא מסופר שלמד תורה בצימאון מפי רבי אליעזר במשך שלוש-עשרה שנה מבלי להשיב על דבריו, תוך הקרבה אישית, רעב וצמא, וריחוק מביתו. (ירושלמי מעשרות פ"ג ה"א). רבי שמעון בר יוחאי ובנו הסתתרו במערה במשך שלוש-עשרה שנה ולמדו שם תורה בהתמדה. (שבת דף לג:)

 הסנהדרין 
לפי המשנה, בכל דור היה צמד מנהיגים (הזוגות) לבית המחוקקים (הסנהדרין), אשר בתקופת הבית ישב בלשכת הסנהדרין ולאחר החורבן נדד ממקום למקום בעקבות גזירות הרומאים והמאורעות הפוליטיים: הנשיא שעמד בראש הסנהדרין, וגם ייצג את העם בפני השלטונות הרומיים; ואב בית דין. לפי מקורות מימי הגאונים, החל מהלל הזקן ואילך ועד לרבי יהודה הנשיא, ואף מעט אחריו, הנשיאות עברה בירושה מדור לדור בשושלת שהייתה מבית דוד (למעט רבן יוחנן בן זכאי).  כן היה גם תפקיד "חכם" בסנהדרין, זה שידע לשאול ולהשיב בכל ענייני התורה. 

כאמור, בתקופת הבית, הסנהדרין, בית הדין הגדול, ישב בלשכת הגזית שבבית המקדש. בתקופת המרד שלפני חורבן בית שני גלה הסנהדרין ליישוב "חנות" בדרך לירושלים, אך חזר לירושלים עם המורדים. עם יציאת רבן יוחנן בן זכאי מן העיר הנצורה עברה ליבנה, ומשם לגליל, לאושה, שוב ליבנה, ושוב לאושה, לשפרעם, ומשפרעם לבית שערים, ומבית שערים לציפורי. (ראש השנה לא.)

 מחלוקות התנאים 
על פי חז"ל, המחלוקות המתועדות בענייני הלכה לא היו קיימות עד הדורות האחרונים של בית המקדש השני, ולפניו הייתה הסכמה – שכן התורה שבעל-פה עברה במסירה מדויקת ודרכי הלימוד של חכמים היו קרובות זו לזו. רק בתקופת הזוגות החלה המחלוקת הראשונה בנושא הסמיכה. כשהפרשנות בהמשך המשנה מדברת על סמיכה טקסית על בהמות ביום טוב (כלומר בחגים) – על ידי הישענות (= סמיכה) על הבהמה, מחלוקת שהייתה ביתר חריפות עם כת הכוהנים הצדוקים על פי פרשנותם לכתובים. במחלוקת זו נחלקו הזוג: יוסי בן יועזר ויוסי בן יוחנן והזוגות שלאחריהם.

על פי התלמוד הבבלי (סנהדרין פח:) הלל ושמאי נחלקו אך ורק בשלוש מחלוקות הלכתיות. משרבו תלמידיהם, בית שמאי ובית הלל, "שלא שימשו כל צורכן" – כלומר לא דבקו כראוי ברבותיהם להבין סברת המשנה וטעמיה, ולכן לא ידעו והבינו כרבותיהם את דרכי פסיקת הלכה, ולפיכך נחלקו בפרטי הלכות ובדרכי הדין, עד ש"רבו מחלוקות בישראל, ונעשתה תורה כשתי תורות". מחלוקות אלו נותרו ללא הכרעה, אך אז יצאה בת קול ואמרה: אלו ואלו דברי א-להים חיים, והלכה כבית הלל! (). בכל זאת ישנם מקומות בודדים בהם הלכה נותרה כבית שמאי, רובם מנויים בתחילת מסכת עדויות. במשנה דברי בית שמאי תמיד מצוטטים לפני דברי בית הלל.

לפי הרמב"ם (הלכות ממרים, א:ד) המצב הפוליטי עם החורבן וריבוי המחלוקות, יצרו את הצורך בחיבור הלכתי מקיף יחיד ומוסכם: המשנה.

 אגדת יבנה וחכמיה ונשיאות רבן יוחנן בן זכאי 
לפי אגדת החורבן בתלמוד הבבלי ("תן לי יבנה וחכמיה") רבן יוחנן בן זכאי ברח מירושלים הנצורה והגיע להסכם עם אספסיאנוס שלא יפגע ביבנה. לאחר חורבן בית המקדש, הוא הקים ביבנה בית מדרש, ותיקן תשע תקנות הקשורות בעיקר בזכר לחורבן. מכך שכתוב בתלמוד "הלוך אחר רבן יוחנן בן זכאי לברור חיל" (סנהדרין ל"ב:) והוא מוזכר בקשר לעיירה זו עוד מספר פעמים, הסיק רב שרירא גאון באיגרתו השנייה, שאת תקנותיו תיקן רבן יוחנן ביבנה אך נדד הלוך ושוב לברור חיל, ואף הועבר או פרש מנשיאותו, שעברה לרבן גמליאל, מכיוון שזה היה צאצא של הלל, ולכן מצאצאי דוד המלך.

 לאחר יבנה 
תלמידי רבן יוחנן בן-זכאי ביבנה המשיכו את הוראת התורה ברחבי ארץ ישראל. תלמידיו הנודעים הם רבי אליעזר בן הורקנוס שהלך בדרכם של בית שמאי, רבי יהושע בן חנניה שהלך בדרכם של בית הלל, רבי יוסי הכהן, רבי שמעון בן נתנאל, ורבי אלעזר בן ערך. מרכזי תורה נוספים קמו בלוד ובציפורי ובמקומות אחרים בגליל.

רבי עקיבא למד תורה מפי רבי יהושע ורבי אליעזר. הוא העמיד 24,000 תלמידים אשר נהרגו באסכרה בין פסח לפרוס עצרת.יבמות דף סב עמוד ב בזקנותו העמיד בדרום הארץ את חמשת תלמידיו הגדולים (להלן בטבלה) שנסמכו על ידי רבי יהודה בן בבא, ולאחר חורבן ביתר וגזירות אדריאנוס נשתיירו כאוד מוצל מאש. הם ייסדו ישיבות, העמידו תורה והמשיכו את הוראתה בישראל. רבי עקיבא סידר את הבסיס למשנה שלנו, עד שהתלמוד כתב שכל דברי התנאים שהובאו באופן סתמי, במשנה, בתוספתא בספרא ובספרי, הן מתורתו (אליבא דרבותיו).
+תלמידי רבי עקיבא בדרוםרבותיו הנוספיםשיבחו (לפי תנאים ואמוראים)רבי מאיררבי ישמעאל, אלישע בן אבויהחכם וסופר, מאיר עיני חכמים בהלכהרבי יהודהרבי אלעאי, רבי טרפון, חכמי יבנהחכם לכשירצה, חסיד אחד, ראש המדבריםרבי יוסירבי חלפתא, חכמי יבנה, רבי יוחנן בן נורינימוקו עמורבי שמעון(שימש את רבי עקיבא י"ג שנה)שונה הרבה ושוכח קימעא, טוחן הרבה ומוציא קימעארבי אלעזררבי יהושע, רבי טרפוןלבו כפתחו של היכל, המאושר בחכמים
בסוף תקופת התנאים חיבר רבי יהודה הנשיא (המכונה בקיצור רבי), תלמיד תלמידי רבי עקיבא, את המשנה. הוא בירר וערך וסידר, בעזרת חכמי דורו, את דברי התנאים מדורות קודמים, כך שהתקבל נוסח אחיד של המשנה שהיה מקובל על כל חכמי דורו,הסביר הרב ראובן מרגליות: בשעה שערך רבינו הקדוש משנתו בירר לו תוכניתו של ר' מאיר לסדר הלכות קצובות מבלי להרבות בעצם המשנה מדרש מקורי ההלכות, ולכל מסכת ופרק בחר מסדרי המשנה הקדומים טופס שהתאים לו ביותר, אותו הניח ליסוד, והוסיף עליו משאר קובצי משניות מה שמצא לנחוץ בכדי להמציא במקום אחד הלכה ברורה, וגם הכרעותיו והוספותיו הוא היה בהסכם בית ועדו (יסוד המשנה ועריכתה, בירורים: י.) ושימש בסיס ללימוד התורה שבעל-פה בדורות הבאים (לפי הרמב"ם, מוזכרים במשנה 128 תנאים, מהם 91 מוזכרים בעקבות הלכה שאמרו, ועוד 37 מוזכרים על עניין דרש או מעשה שעשורמב"ם, הקדמה לפירוש המשניות). פירושים למשנה, הלכות שאינן יסודיות,דברים שאפשר ללמוד מן המשנה אבל אחרי יגיעה, וחודשו בתוספתא ללמד איך ללמוד ולחדש מן המשנה (רמב"ם).  הרחבות ונוסחים אחרים של משניות, והלכות של בני דורו של רבי, נישנו בתוספתא שערך תלמידו רבי חייא.

 לשון תנאים 
התנאים דיברו בלשון עברית צחה,עיין פירוש הרמב"ם למשנה תחילת מסכת תרומות הנקראת גם לשון חכמים, המתאפיינת בבהירות, דייקנות ואוצר-מילים עשיר, פרוזאית ביחס ללשון המקרא השירית (עיין בטבלה שלהלן), מושפעת מהלשון הארמית שהביאו עמם עולי בבל בתחילת ימי בית שני, וכוללת גם מילים שאולות מלשונות ארמית, יוונית, ורומית.
+לשון מקראלשון תנאיםעֵקֶב עֲנָוָה יִרְאַת ה'משלי כב, דענוה מביאה לידי יראת חטאתלמוד ירושלמי שקלים ג, גתְּחִלַּת חָכְמָה יִרְאַת ה'משלי ט, יכל שיראת חטאו קודמת לחכמתו, חכמתו מתקיימתמסכת אבות ג, טהַשָּׁמַיִם מְסַפְּרִים כְּבוֹד אֵל וּמַעֲשֵׂה יָדָיו מַגִּיד הָרָקִיעַתהלים יט, בהתכלת דומה לים והים דומה לעשבים ועשבים דומין לרקיע ורקיע דומה לכיסא הכבודתלמוד ירושלמי ברכות א, בחַנּוּן ה' וְצַדִּיק וֵאלֹהֵינוּ מְרַחֵםתהלים קטז, המה הוא רחום וחנון, אף אתה תהא רחום וחנוןתלמוד ירושלמי פאה א, אמֹאזְנֵי צֶדֶק אַבְנֵי צֶדֶק אֵיפַת צֶדֶק וְהִין צֶדֶק יִהְיֶה לָכֶםויקרא יט, לויהא הן שלך צדק ולאו שלך צדקגמרא בבא מציעא דף מט עמוד אוְאָהַבְתָּ לְרֵעֲךָ כָּמוֹךָויקרא יט, יחיהי כבוד חברך חביב עליך כשלךמסכת אבות ב, יכַּמַּיִם הַפָּנִים לַפָּנִים כֵּן לֵב הָאָדָם לָאָדָםמשלי כז, יטנוח לו לאדם שיפיל עצמו לתוך כבשן אש ואל ילבין פני חברו ברביםגמרא ברכות דף מג עמוד בטוֹב אֶרֶךְ אַפַּיִם מִגִּבּוֹר וּמֹשֵׁל בְּרוּחוֹ מִלֹּכֵד עִירמשלי טז, לבאיזהו גיבור הכובש את יצרומסכת אבות ד, אטוֹב אֲרֻחַת יָרָק וְאַהֲבָה שָׁם מִשּׁוֹר אָבוּס וְשִׂנְאָה בוֹמשלי טו, יזכך היו נקיי הדעת שבירושלים עושין – לא היו נכנסין בסעודה אלא אם כן יודעין מי מיסב עמהןגמרא סנהדרין דף כג עמוד אאֱמֶת וּמִשְׁפַּט שָׁלוֹם שִׁפְטוּ בְּשַׁעֲרֵיכֶםזכריה ח, טזעל שלושה דברים העולם קיים: על הדין ועל האמת ועל השלוםאבות א, יח
לאחר חורבן בית שני, דיברו בארץ ישראל בשלוש לשונות:
 בבתי המדרש דיברו בלשון עברית, כמקובל מדורי דורות, ובהתאם לכלל שאדם חייב לומר בלשון רבו.מסכת עדויות א, ג
 האליטה העירונית והמקורבים למלכות רומי דיברו, או ידעו גם לדבר, בלשון יוונית (שהתפשטה כלשון הבינלאומית של אותה תקופה).
 לשון סורסית (ארמית סורית) נפוצה כלשון מדוברת אצל פשוטי העם.

חכמים בדקו ומצאו שאין התורה יכולה להיתרגם כל צורכה אלא בלשון יוונית. כשבא עקילס הגר ותירגם את התורה ליוונית לפני רבי אליעזר ורבי יהושע, קילסוהפועל לקלס בלשון חכמים מקורו מלשון יוונית אותו ואמרו לו: יפיפית מבני אדם.תלמוד ירושלמי, מגילה א, ט מכאן מובנים דברי רבי יהודה הנשיא: בארץ ישראל לשון סורסי למה? או לשון הקודש או לשון יוונית.גמרא בבא קמא דף פג עמוד א. פירש רש"י: הוא לשון צח וסורסי לשון נלעג הוא. אלא שלא התירו ללמד את הבנים לשון יוונית, למעט בית הנשיא, שנדרשו לכך בשל הקשר המדיני עם מלכות רומי.

רבי יהודה הנשיא השתדל לקבע את עדיפותה של הלשון העברית על פני לשונות זרות. כך, לדוגמה, תנו רבנן: קריאת שמע ככתבה (רש"י: בלשון הקודש) דברי רבי, וחכמים אומרים בכל לשון.גמרא ברכות דף יג עמוד א בבית רבי דיברו לשון עברית צחה, כמוכח מלשון המשנה, ומסיפורים על שפחתו של רבי שתלמידי חכמים למדו ממנה פירוש מילים עבריות שקודם לכן לא ידעו את פשרן.גמרא ראש השנה דף כו עמוד ב, מגילה דף יח עמוד א; תלמוד ירושלמי מגילה ב, ב. מקומה של הלשון העברית אצל התנאים בא לידי בטוי בדברי רבי מאיר: כל הדר בארץ ישראל, וקורא קריאת שמע שחרית וערבית, ומדבר בלשון הקודש, הרי הוא בן העולם הבא.מדרש ספרי סימן של"ג

 חינוך הבנים 
אנשי כנסת הגדולה הורו להעמיד תלמידים הרבה, אלא שבתחילה מי שיש לו אב (שלמד תורה) מלמדו תורה, ומי שאין לו אב לא היה למד תורה; התקינו שיהיו מושיבין מלמדי תינוקות בירושלים, ועדיין מי שיש לו אב (החפץ שבנו ילמד תורה) היה מעלו ומלמדו, ומי שאין לו אב לא היה עולה ולמד; התקינו שיהיו מושיבין מלמדים בכל פלך ופלך ומכניסין את התלמידים כבן ט"ז כבן י"ז, ומי שהיה רבו כועס עליו, מבעיט בו התלמיד ויצא. וכמעט נשתכחה תורה מישראל, עד שבא יהושע בן גמלא ותיקן שיהיו מושיבין מלמדי תינוקות בכל מדינה ומדינה ובכל עיר ועיר ומכניסין את התלמידים כבן שש כבן שבע, ושמעון בן שטח התקין שיהיו התינוקות הולכים לבתי ספר, ושני החכמים היו בעצה אחת.גמרא בבא בתרא דף כא עמוד א, תלמוד ירושלמי מסכת כתובות דף ח עמוד יא, פירוש הקרבן עדה לירושלמי, דורות הראשונים חלק שני ע' רלג-רלד, תולדות תנאים ואמוראים חלק שני ע' 623-622. כלומר, התקינו חינוך כללי לבנים, והושיבו מלמדי תינוקות גם בערים קטנות ולא רק בירושלים ובערים הגדולות.

כעבור כמה דורות בית שמאי ובית הלל נחלקו את מי ראוי ללמד תורה שבעל-פה. בית שמאי אומרים אל ישנה אדם אלא למי שהוא חכם ועניו ובן אבותמיוחס ועשיר, ובית הלל אומרים לכל אדם ישנה שהרבה פושעים היו בהם בישראל ונתקרבו לתלמוד תורה ויצאו מהם צדיקים חסידים וכשרים.אבות דרבי נתן מהדורת שכטר, נוסחא א, תחילת פרק ג. המחלוקת נמשכה בצורה דומה עד לתקופת יבנה. רבן גמליאל היה מכריז ואומר: כל תלמיד שאין תוכו כברו לא יכנס לבית המדרש. עד ליום בו חכמי יבנה העבירוהו זמנית מנשיאותו, ומינו את רבי אלעזר בן עזריה לנשיא, אז ניתנה רשות לכל התלמידים להיכנס, ונוספו מאות ספסלים לבית המדרש.גמרא ברכות דף כח עמוד א. ביאר הראי"ה קוק, שרבן גמליאל היה סובר שהאדם טבעו רע, ולפיכך כל זמן שלא נתברר שהאדם תיקן עצמו וטבעו לטוב, אל ייכנס לבית המדרש; אבל החולקים עליו היו סוברים שהאדם עשהו הקב"ה ישר, וכל זמן שלא קלקל טבעו בכל דבר פשע, הוא עלול לכל טוב וצדק, על-כן לעולם האדם כשנוטה לסבול עול תורה עומד בחזקת כשרות של מדות הגונות ואין צריך בדיקה (עין איה ד טו). כלומר, מעין מחלוקת בין חינוך אליטיסטי לבין חינוך פלורליסטי.

הרבה תנאים היו בנים של תנאים. למשל, רבי שמעון בן הסגן, רבי אלעזר ברבי צדוק, רבי אליעזר בנו של רבי יוסי הגלילי, רבי יהודה ברבי אלעאי, רבי יוסי ברבי יהודה, רבי ישמעאל בנו של רבי יוחנן בן ברוקה, רבי דוסתאי ברבי ינאי, חמשת בניו של רבי יוסי, רבי אלעזר ברבי שמעון, רבי יהודה הנשיא בנו של רבן שמעון בן גמליאל, ועוד. ברוריה, אשתו של רבי מאיר, והאשה היחידה שחז"ל שנו הלכות בשמה,תוספתא כלים בבא קמא פרק ד (צוקרמנדל); תוספתא כלים בבא מציעא פרק א  הייתה בתו של רבי חנינא בן תרדיון. מאחר שלא כולם זכו לגדול בבית של תורה, רבן יוחנן בן זכאי שיבח את אמו של רבי יהושע שהייתה מוליכה עריסתו לבית הכנסת (בית המדרש) בשביל שיתדבקו אזניו בדברי תורה,תלמוד ירושלמי מסכת יבמות א, ו. ופירש רבי עובדיה מברטנורא: מיום שנולד לא הוציאה עריסתו מבית המדרש כדי שלא יכנסו באוזניו אלא דברי תורה.  באומרו עליו: אשרי יולדתו.מסכת אבות ב, ח; פירוש רבי עובדיה מברטנורא שם.

אף על פי שתלמידי חכמים הוערכו לפי חכמתם, ואפילו נאמר ממזר תלמיד חכם קודם לכהן גדול עם הארץ,הוריות ג, ו בכל זאת לייחוס היה מקום חשוב. כך ביום שהושיבו את רבי אלעזר בן עזריה בישיבה, היה רבי עקיבא יושב ומצטער ואמר: לא שהוא בן תורה יותר ממני אלא שהוא בן גדולים יותר ממני, אשרי אדם שזכו לו אבותיו; אשרי אדם שיש לו יתד במי להיתלות בה.תלמוד ירושלמי ברכות ד, א. רבי אלעזר בן עזריה היה דור עשירי לעזרא הסופר.

 תורה ואמנות 
רבים מהתנאים היו בעלי אמנות (מלאכה) לצורך פרנסתם, שלא יצטרכו לבריות, ועל מנת שלא לקבל מתנות מבני אדם ולהתפרנס מדברי תורה.עיין פירוש האברבנאל לדברי שמעיה אהוב את המלאכה (בספר נחלת אבות). אצל כל התנאים, בין תנאים בעלי אמנות, בין תנאים שתורתם אמנותם, התורה עיקר. לפיכך רבי מאיר אומר: הוי ממעט בעסק, ועסוק בתורה.מסכת אבות ד, י להלן דוגמאות לתנאים בעלי אמנות:
 חוני המעגל – החליק גגות או תנורים בעזרת מעגילה
 הלל הזקן – חוטב עצים
 נחום הלבלר – לבלר
 אבא חלקיה – שכיר יום בשדה
 רבי חנינא בן דוסא – סתת אבנים
 רבי יהושע – פחמי ועושה מחטין
 שמעון הפקולי – עסק בצמר גפן
 רבי מאיר – סופר סת"ם
 רבי יוסי – מעבד עורות
 רבי יוחנן הסנדלר
 רבי שמעון השזורי – שוזר חבלים
 אפרים מקשאה – שומר קישואים
והיו גם הנהגות מיוחדות של חבורות חסידים:
 חסידים הראשונים היו שוהין שעה אחת ומתפללין שעה ושוהין שעה אחת לאחר תפילתן. אימתי עוסקין בתורה? אימתי עוסקין במלאכתן? אמר רבי יצחק בי רבי אלעזר: על ידי שהיו חסידים הייתה ברכה ניתנת בתורתן וברכה נתנה במלאכתן.תלמוד ירושלמי ברכות ה, א
 אמר רבי משום עדה קדושה (חבורת תלמידי רבי מאיר שישבה בירושלים): קנה לך אמנות עם התורה. ומדוע קורא אותם עדה קדושה? ששם היו רבי יוסי בן משולם ורבי שמעון בן מנסיא שהיו משלשין היום: שליש לתורה, שליש לתפילה, שליש למלאכה. ויש אומרים: שהיו יגעין בתורה בימות החורף, ובמלאכה בימות הקיץ.קהלת רבה ט, ט.

 ארץ ישראל בתקופת התנאים 
בתקופה ההלניסטית יהודה הייתה במשך כמאה שנה אוטונומיה. משנת 200 לפנה"ס ארץ ישראל עברה הלניזציה, עד שבשנת 167 לפנה"ס קמה ממלכת החשמונאים, שהתקיימה כמדינה יהודית עצמאית, אך נכבשה בשנת 63 לפנה"ס על ידי הרומאים, ששלטו בה בעזרת שליטים מקומיים. בשנת 6 לספירה יהודה הפכה ל-"פרובינציה יהודה" שנשלטה על ידי נציבים רומאים שישבו בקיסריה והיו כפופים ישירות לקיסר. בהשוואה למדינה החשמונאית בשיאה, גבולותיה צומצמו מאד. רוב היהודים ישבו בשלשה אזורים:מסכת שביעית ט, ב גליל (גליל העליון וגליל התחתון ותחום טבריה), יהודה (ארץ יהודה: ההר והשפלה והעמק), ועבר הירדן (שפלת לוד והר שפלת לוד ומבית חורון עד הים). אזורים אלו היו מוקפים בערים נוכריות, שבחלקן ישבו יהודים. המצב הדמוגרפי המורכב הביא לשאלות הלכתיות ולאבחנות הלכתיות רבות.למשל פאה ד, ט; דמאי ה, ט; עירובין ו, א; עירובין ח, ה; עבודה זרה א, ו-ח; עבודה זרה ד, יא; מכשירין ב, ה-י; תוספתא דמאי פרק ו, תוספתא כתובות יב, יב; תוספתא עבודה זרה ג, ה. למרות הקשייים ביישוב הארץ, נאמר בתוספתא: ישרה אדם בארץ ישראל אפילו בעיר שרובה עובדי כוכבים ולא בחו"ל אפילו בעיר שכולה ישראל.תוספתא עבודה זרה ה, ב

 מסעות תנאים לרומי 
לאחר חורבן בית שני ולאחר מרד בר-כוכבא, גדולי התנאים: רבי אליעזר, רבי יהושע, ורבן גמליאלתלמוד ירושלמי סנהדרין ז, יג; בראשית רבה יג, ט; דברים רבה ב, כד; או רבן גמליאל ורבי יהושע ורבי אלעזר בן עזריה ורבי עקיבאשמות רבה פרשה ל, ספרי עקב מג; גמרא מכות דף כד עמוד א; או רבי שמעון בן יוחאי ועמו רבי אלעזר ברבי יוסיגמרא מעילה עמוד יז דף ב; היו נוסעים לרומי לבטל גזירות ולהמתיק דינים.

אגב נסיעתם, היו משיבים לשאלות מחוכמות של הקיסר או של חכמי רומי; מתווכחים עם מינים; משיבים לרבי מתיא בן חרש, תנא שהקים שם ישיבה, תשובות בהלכה; נפגשו עם חבר פילוסוף; ועסקו בפדיון שבויים.

היחסים עם רומי התהפכו והוטבו משמעותית בתקופת רבי יהודה הנשיא, כשאנטונינוס, קיסר רומי, נהיה תלמידו.

 על תורת התנאים 
 דרכי תלמודם 
התנאים פסקו הלכה לפי דינים שנאמרו להם הלכה למשה מסיני ואין להם ראיה מהכתובים, ודינים שיש להם רמז בכתוב והם פירושים מקובלים מימי משה ואפשר להוציאם מהכתוב בסברא, ודינים שהוציאו על דרך הסברא ונפלו בהם מחלוקת ונפסק הדין בהם על פי הרוב, וגזרות שנגזרו בכל דור ודור לעשות סייג לתורה, ודינים ותקנות שנעשו בדרך הסכמה בדברים הנהוגים בין בני אדם שאין בהם תוספת מצווה ולא גרעון וקראום תקנות ומנהגים.האברבנאל, הקדמה לספר נחלת אבות

דרך פירוש התורה שבכתב הייתה בדרישת דרשות מהפסוקים על פי י"ג מידות שהתורה נדרשת בהם, או דרישת מילים ואותיות מיותרות. למשל, נחמיה העמסוני ושמעון העמסוני דרשו את כל הפעמים בתורה בהם מופיעה המילה "את", ולמדו מכל "את" דין נוסף שהכתוב בא ללמדנו ברמז. היו תנאים שהקפידו לדרוש את התורה בדקדוק רב. כך נאמר על רבי עקיבא, מגדולי התנאים, שהיה דורש על כל קוץ וקוץ שבתורה תילי תלים של הלכות.

התנאים היו המנהיגות הרוחנית של העם היהודי, כך התגבשה הלכה המבוססת על התורה שבעל פה עד ימינו.על דרכי לימוד של התנאים, עיין לדוגמה ראש השנה ב, ח-ט; נזיר ז, ד; בבא קמא ב, ה; בבא קמא ח, ו; עדויות א, יב-יג; כריתות ג, ז-י; נידה ד, ו; נידה ו, יד; מכשירין ו, ח; ידיים ד, ג-ד

 מעלת התנאים 
במדרש ספרי יש השוואה בין משה רבנו לבין שלושה מגדולי התנאים (המסוכמת בטבלה הבאה):מדרש ספרי על דברים לד, ז
+מ' שנים ראשונותמ' שנים אמצעיותמ' שנים אחרונותמשההיה במצריםהיה במדייןפירנס את ישראלהלל הזקןהיה בבבלשימש חכמיםפירנס את ישראלרבן יוחנן בן זכאיעסק בפרגמטיאשימש חכמיםפירנס את ישראלרבי עקיבאהיה רועה צאןלמד תורהפירנס את ישראל
משה רבנו היה עניו מאוד מכל האדם,במדבר יב, ג ובעקבותיו שלושת התנאים – הלל, רבן יוחנן בן זכאי, ורבי עקיבא, היו ענווים. על הלל אמרו חכמים: לעולם יהא אדם ענוותן כהלל ואל יהא קפדן כשמאי.גמרא שבת דף ל עמוד ב, דף לא עמוד א רבן יוחנן בן זכאי לא אמר דבר שלא שמע מפי רבו מעולם.גמרא סוכה דף כח עמוד א. וכן היה רבי אליעזר תלמידו נוהג אחריו. ורבי עקיבא היה מעביר על מידותיו.לא מקפיד על אנשים. גמרא תענית כה עמוד ב. על רבי יהודה הנשיא נאמר במשנה: משמת רבי, בטלה ענוה ויראת חטא.סוטה ט טוכלומר, מידתם הכללית של גדולי התנאים הייתה מידת הענווה.כיוצא בזה גדולתם של בני בתירא שוויתרו על נשיאותם, רק בשביל הלל הזקן, שמצאו בו ידיעת דין אחד שנעלם מהם. ורבן גמליאל שביום בו הדיחוהו מנשיאותו וביטלו את הסדרים ומה שהנהיג בבית המדרש, לא הרגיש עצמו מדוכא ומבוייש, אלא קיבל עליו נשיאותו של הבא במקומו, והיה כפוף לפניו, ולא מנע עצמו מבית המדרש, אלא ונשא ונתן בהלכות שנשאלו בבית המדרש בדעה צלולה ובמנוחת הנפש (הרב יוסף יהודה לייב בלוך, שערי דעת, תלמיד חכם) 

אמר ר' יוחנן: לבן של ראשונים כפתחו של אולם, ושל אחרונים כפתחו של היכל, ואנו כמלא נקב מחט סידקית.גמרא מסכת עירובין דף נג עמוד א מסבירה הגמרא שראשונים הכוונה לרבי עקיבא, אחרונים לתלמידו רבי אלעזר בן שמוע, ויש אומרים ראשונים הכוונה לרבי אלעזר בן שמוע, ואחרונים לרבי אושעיא (רבו של ר' יוחנן). כלומר, תוך שניים-שלושה דורות חכמת התנאים הלכה וחסרה עד שדבריהם היו כמעט כספר חתום לחכמי ישראל האמוראים. ורבי יהודה הנשיא, תלמידו של רבי אלעזר בן שמוע, חיבר המשנה כי הבין שמתמעטים הלבבות.על מידותיו ומעלתו של כל תנא ותנא, עיין מסכת אבות ב, ח; אבות דרבי נתן פרק י"ח, משנה סוטה ט, טו; תוספתא סוטה פרק ט"ו; תלמוד ירושלמי סוף מסכת סוטה, גמרא סוטה דף מט עמוד ב, גמרא גיטין דף סז עמוד א; איגרת רב שרירא גאון.

 ספרות התנאים 
מסכת אבות כוללת תמצית עיקרית של אמרי חכמה ומוסר של התנאים, ואמרים נוספים מצויים באבות דרבי נתן, ומפוזרים בשני התלמודים (תלמוד בבלי ותלמוד ירושלמי). הלכות התנאים מצויות במשנה, בתוספתא, ומפוזרות בשני התלמודים. דיונים הלכתיים ומדרשים מצויים במקצת במשנה ובתוספתא, ובאופן נרחב בשני התלמודים, וכן במדרשי ההלכה (מכילתא דרבי ישמעאל, ספרא, ספרי, ספרי זוטא במדבר, מכילתא דרבי שמעון). סיפורי מעשה (אגדות והגדות) מצויים במקצת במשנה ובתוספתא, ובאופן נרחב בשני התלמודים, וגם במדרשי רבה.

מאמרים על תולדות חייו של כל תנא, מידותיו, אבותיו, רבותיו, הלכותיו, מעשיו, מאמריו, משפחתו, ותלמידיו, מצויים בספרים "תולדות תנאים ואמוראים" מאת הרב אהרן הימן; ואוסף שלם של תולדותיו, מאמריו ומשנתו של כל תנא בספרות התלמודית והמדרשית לוקט וסודר בספרים "מערכות תנאים" על ידי הרב ישראל קאנוביץ.

סדר דורות התנאים
להלן סדר דורות התנאים (בראש כל דור נשיאו ולאחריו חכמיו הבולטים).

 דורות תנאים בתקופת בית שני 
 דור ראשון 
 שמעון הצדיק
 רבי דוסא בן הרכינס – על פי המסורת, האריך ימים עד לדור שני של תנאים שלאחר חורבן הבית

 דור שני 
 אנטיגנוס איש סוכו
 רבי אלעזר בן חרסום

 דור שלישי 
 יוסי בן יועזר איש צרדה
 יוסי בן יוחנן איש ירושלים

 דור רביעי 
 יהושע בן פרחיה
 נתאי הארבלי
 יוחנן בן מתתיהו כהן גדול

 דור חמישי 
 יהודה בן טבאי
 שמעון בן שטח
 יהושע בן גמלא
 חוני המעגל
 אליהועיני בן הקוף

 דור שישי 
 שמעיה
 אבטליון
 עקביא בן מהללאל
 רבי מיאשה
 חנן
 אדמון

 דור שביעילפי הרמב"ם. האברבנאל מחלק את הדור הזה לשלשה דורות לפי הנשיאות. 
 הלל הזקן
 שמאי הזקן
 מנחם
 רבי יהודה בן בתירא
 רבי יוחנן בן בגבג
 רבי נחוניה בן הקנה
 בבא בן בוטא
 רבן גמליאל הזקן
 נחום הלבלר

 דורות תנאים מחורבן בית שני ואילך 
דור שראה את חורבן בית שני – תנאים ראשונים:
 רבן שמעון בן גמליאל הזקן
 רבן יוחנן בן זכאי
 רבי אליעזר בן יעקב
 רבי צדוק
 רבי אלעזר ברבי צדוק
 רבי ישמעאל בן אלישע כהן גדול
 רבי חנינא סגן הכהנים
 רבי חנינא בן דוסא
דור תלמידי רבן יוחנן בן זכאי – תנאים שניים:הרמב"ם כולל את רבן גמליאל ואת תלמידי רבן יוחנן בן זכאי בכלל הדור שראה את החורבן.
 רבן גמליאל דיבנה
 רבי יהושע בן חנניה
 רבי יוסי הכהן
 רבי אליעזר בן הורקנוס
 רבי אלעזר בן ערך
 רבי שמעון בן נתנאל
 רבי טרפון
 נחום איש גמזו
 שמעון הפקולי
דור מרד בר כוכבא – תנאים שלישיים:האברבנאל כולל את הדור הזה עם דורו של רבן גמליאל דיבנה.
 רבי עקיבא מהרוגי מלכות
 רבי ישמעאל
 רבי אלעזר בן עזריה
 רבי יוחנן בן נורי
 רבי יוסי הגלילי
 רבי אלעזר חסמא
 רבי חנינא בן תרדיון
 רבי יהודה בן בבא
 רבי אלישע בן אבויה
 שמעון בן זומא
 שמעון בן עזאי
 רב המנונא סבא – אינו מוזכר במשנה ובתלמוד, אלא בספר הזוהר
 רב ייבא סבא (גם "סבא דמשפטים") – אינו מוזכר במשנה ובתלמוד, אלא בספר הזוהר
דור שלאחר המרד – תנאים רביעיים:
 רבן שמעון בן גמליאל השני
 רבי נתן
 רבי מאיר
 רבי יהודה בר אילעאי
 רבי יוסי בן חלפתא
 רבי שמעון בר יוחאי (רשב"י), לו מיוחס ספר הזוהר
 רבי אלעזר בן שמוע מהרוגי מלכות
 רבי יהושע בן קרחה
 רבי יוחנן הסנדלר
 רבי יעקב
דור חותמי המשנה – תנאים חמישיים:
 רבי יהודה הנשיא, חותם המשנה
 רבי יוסי ברבי יהודה
 רבי ישמעאל ברבי יוסי
 רבי אלעזר ברבי שמעון
 רבי שמעון בן אלעזר
סומכוס
איסי בן יהודה
רבי יוסי בן משולם
רבי שמעון בן מנסיא
רבי פינחס בן יאיר

 ראו גם 

 משנה
 תוספתא
 בית הלל ובית שמאי
 דבי רבי עקיבא ודבי רבי ישמעאל
 תקנות אושא
 חכמי יבנה ברומא
 סדר תנאים ואמוראים
 התקופה ההלניסטית בארץ ישראל
 התקופה הרומית בארץ ישראל

 לקריאה נוספת 
 גאונים וראשונים 
 אגרת דרבינו שרירא גאון, בעריכת אהרן היימאן, חלק א', בהוצאת "קריה נאמנה", ירושלים תשכ"ז.
 רמב"ם, הקדמה לפירושו למשנה, ב-'משנה עם פירוש הרמב"ם' (בעריכת הרב יוסף קאפח), סדר זרעים, עמ' ט–לא, מוסד הרב קוק: ירושלים תשכ"ג.
 יהודה בן קלונימוס משפיירא, יחוסי תנאים ואמוראים, אותיות ב–ט, בעריכת הרב יהודה לייב פישמן מימון, מוסד הרב קוק: ירושלים תשכ"ג.
 יהודה ב"ר קלונימוס ב"ר מאיר משפירא, ערכי תנאים ואמוראים, אות י, חלק א–ב, ברוקלין, ניו-יורק: מי"ה בלוי תשנ"ד.
 המאירי, פתיחה לפירוש מסכת אבות, ב-"ספר בית הבחירה על מסכת אבות", עמ' 30–60, ירושלים – ניו יארק, תש"ד.
 דון יצחק אברבנאל, נחלת אבות (בעריכת אורן גולן), אשקלון תשע"ג (2013).

 ספרי מחקר ותולדות ראשונים 
 אברהם זכות, ספר יוחסין השלם, ירושלים תשכ"ג.
 נחמן קרוכמל, מורה נבוכי הזמן, שער י"ג, לעמבערג 1851.
 יעקב בריל, מבוא המשנה, כולל תולדות גדולי התורה מימות עזרא עד סוף המשנה ודרכי למודיהם, פרשבורג תרל"ו.
 יצחק אייזיק הלוי, דורות הראשונים, חלק שני שלישי ורביעי, ירושלים תשכ"ו.
 זאב יעבץ, ספר תולדות ישראל, חלק רביעי חמישי וששי (מראשית נשיאות רבן יוחנן בן זכאי עד אחרית ר' יהודה נשיאה), אחיעבר: ירושלים-תל אביב תרצ"ג–תרצ"ו.
 זכריה פרנקל, דרכי המשנה, עמ' 1–208, ליפסיא תרי"ט.
 חיים הירשנזון, איזו היא משנה, ירושלים תר"ן.
 דוד צבי הופמן, המשנה הראשונה ופלוגתא דתנאי, ברלין תרע"ד.
 דוד צבי הופמן, לחקר מדרשי התנאים, בתוך "מסלות לתורת התנאים", תל אביב תרפ"ח.
 אהרן היימאן, תולדות תנאים ואמוראים, בשלושה חלקים, לונדון תר"ע.
 רב צעיר, תולדות ההלכה, חלק רביעי, ניו-יורק תש"י.
 ראובן מרגליות, יסוד המשנה ועריכתה, פולין תרצ"ג.
 שמואל שרירא, תולדות הספרות התלמודית, תל אביב: השכלה לעם, תרצ"ז.
 יעקב נחום הלוי אפשטיין, מבואות לספרות התנאים: משנה, תוספתא ומדרשי-הלכה, בעריכת עזרא ציון מלמד, ירושלים: תשי"ז.

 ספרים משנים אחרונות 

 ישראל קאנוביץ, מערכות תנאים: אוסף שלם של משנתם ומאמריהם בספרות התלמודית והמדרשית, ירושלים מוסד הרב קוק תשכ"ה - תשכ"ט.

 עזרא ציון מלמד, מבוא לספרות התלמוד, עמ' 6–47, הוצאת "קריית ספר", ירושלים תשי"ד.
 שמואל קלמן מירסקי, מבואות למשנה, ירושלים תשכ"ה.
 חנוך אלבק, מבוא למשנה, ירושלים: מוסד ביאליק תש"ך.
 חנוך אלבק, מחקרים בברייתא ובתוספתא וביחסן לתלמוד, הוצאת מוסד הרב קוק: ירושלים תש"ל.
 בנימין דה-פריס, מבוא כללי לספרות התלמודית, עמ' 25–63, סיני: תל אביב תשכ"ו.
 טוביה גוטמן, המשל בתקופת התנאים, בהוצאת "אביר יעקב", ירושלים ת"ש.
 אברהם ביכלר, מחקרים בתקופת המשנה והתלמוד, מוסד הרב קוק: ירושלים תשכ"ח.
 יחזקאל כהן, פרקים בתולדות תקופת התנאים, מח' לתרבות תורנית משרד החינוך והתרבות, ירושלים תשל"ח.
 שמא פרידמן, לתורתם של תנאים: אסופת מחקרים מתודולוגיים ועיוניים, ירושלים: מוסד ביאליק תשע"ג (2013).
 יעקב ח' חרל"פ, ארץ ישראל במשנתם של תנאים ואמוראים, יד הרב נסים, ירושלים תשס"ד.
 מאיר מיארה, עריכת המשנה, התוספתא והתלמוד, עמ' 26–454, ירושלים תשע"ד.
 יהושע וייסטוך, רועה עדרו, מנהיגות וניהול בתקופת המשנה ובראשית ימי התלמוד, הוצאת ראובן מס 2018.

קישורים חיצוניים


 תנאים - יצירתם, באנציקלופדיה יהודית "דעת".
 תנא, באנציקלופדיה יהודית "דעת".



ספרים מקוונים
 אהרן הימן, ספר תולדות תנאים ואמוראים:
 חלק ראשון א-ח
 חלק שני ח-כ
 חלק שלישי כ-ת

 מאמרים 

 נח עמינח, על תולדות מחקר מקורות המשנה, באתר דעת
 שמואל שרירא, תולדות הספרות התלמודית, באתר פרויקט בן-יהודה
 משה לייב ליליינבלום, פעולות נשיאי ישראל בזמן הבית השני, באתר פרויקט בן-יהודה
 יוסף קלוזנר, החיים הכלכליים בישראל בימי בית שני, באתר פרויקט בן-יהודה
 משה אברבך, החינוך היהודי בתקופת המשנה והתלמוד, באתר פרויקט בן-יהודה

 שיעורים 
 תקופת התנאים לפני חורבן הבית, תקופת מרד בר כוכבא והתנאים שאחרי חורבן הבית, המשנה ופסיקת ההלכה, שיעורים של הרב אורי שרקי מתוך הסדרה מבוא לתורה שבעל פה - התשסח, אתר מכון מאיר. 

הערות שוליים

*
קטגוריה:חז"ל
קטגוריה:תקופות בתולדות עם ישראל
קטגוריה:תקופת המשנה והתלמוד
קטגוריה:תולדות עם ישראל
קטגוריה:יהדות בתקופת בית שני
קטגוריה:היסטוריה של התורה שבעל פה